DA Den Europæiske Unions Tidende CE 84/605

(2004/C 84 E/0680)

SKRIFTLIG FORESPØRGSEL E-0489/04

af Camilo Nogueira Román (Verts/ALE) til Kommissionen

(23. februar 2004)

Om: Kønsbestemt vold i EU: behov for europæiske foranstaltninger

Ifølge oplysninger fra det statslige netværk af kvindeorganisationer mod kønsbestemt vold skete der i perioden 1999-2003 en stigning i tilfældene af mishandling i Spanien, idet der var 315 dødsfald som følge af kønsbestemt vold.

Der foreligger oplysninger, som bekræfter, at 98 % af voldsofrene i EU er kvinder, og at hver femte kvinde har været offer for en eller anden form for fysisk vold inden for hjemmets rammer.

Siden 1996, hvor Kommissionen begyndte at tage initiativer over for medlemsstaterne for at få en løsning på dette problem (europæisk sensibiliseringskampagne over for vold mod kvinder i EU; Fællesskabets rammestrategi for ligestilling mellem mænd og kvinder, vedtaget den 7. juni 2000, der tilskynder til styrkelse af og støtte til bekæmpelse af vold mod kvinder og til forebyggende foranstaltninger på dette område; Daphne-initiativet m.fl.), men det er tydeligt, at mange stater ikke handler i overensstemmelse hermed, og at Kommissionen ikke er ansvarlig for vedtagelse af lovgivning om beskyttelse af kvinder mod alle former for mishandling.

I betragtning af visse staters som f.eks. Spaniens passivitet over for et så alvorligt problem med så stor betydning for offentligheden agter Kommissionen måske fremover at udarbejde forslag til retsregler med henblik på at bekæmpe og drastisk reducere omfanget af kønsbestemt vold i Europa?

Svar afgivet på Kommissionens vegne af Stavros Dimas

(13. april 2004)

Bekæmpelse af vold mod kvinder er et af de vigtigste punkter på EU's social- og arbejdsmarkedspolitiske dagsorden. Navnlig vold i hjemmet forekommer i alle lande og i alle samfundsklasser.

En af de strategiske målsætninger for den fjerde internationale kvindekonference i Beijing i 1995 var kampen for at udrydde vold mod kvinder, særlig fysisk, seksuel og psykologisk vold inden for hjemmets fire vægge. EU og EU-medlemsstaterne har indført en politik til bekæmpelse af vold mod kvinder som reaktion herpå og gennemfører denne politik i form af forskellige aktioner.

Som svar på en række beslutninger vedtaget af Parlamentet gennemførte Kommissionen i 1999-2000 en europæisk oplysningskampagne om vold mod kvinder, »nul tolerance-kampagnen«, hvor der blev lagt særlig vægt på vold i hjemmet.

Medlemsstaterne har i de senere år truffet forskellige foranstaltninger, delvis som et resultat af den europæiske kampagne i 1999-2000. De fleste lande har i tilgift til de eksisterende tjenester såsom kvindeherbergerne oprettet 24-timers telefonrådgivning og krisecentre, der er åbne døgnet rundt. Andre lande har gennemført nationale oplysningskampagner og foranstaltet kurser for fagfolk, der beskæftiger sig med sager om vold i hjemmet. Der er derudover foretaget lovændringer eller indført en bedre håndhævelse i medlemsstaterne, ikke blot med hensyn til forebyggende foranstaltninger og politiets indsats, f.eks. polititilhold, men også med hensyn til anlæggelse af straffesager.

Kommissionen har for sin del ikke til hensigt at udarbejde forslag til lovgivning med det formål at bekæmpe og drastisk nedbringe den kønsbestemte vold på europæisk plan, da der ikke findes et passende retsgrundlag i traktaten. Det skal imidlertid nævnes, at der er gennemført en række aktioner på grundlag af traktatens artikel 152 om folkesundhed, særlig Daphne-programmet, der er det vigtigste forebyggende handlingsprogram for bekæmpelse af vold mod børn, unge og kvinder i EU.

Daphne tager udgangspunkt i den erkendelse, at voldsudøvelse er en forbrydelse. Programmet griber sagen an ved at finansiere en forebyggende indsats og aktioner for beskyttelse af ofrene. Vold skal forstås særdeles bredt, fra seksuelle overgreb til vold i hjemmet, fra kommerciel udnyttelse til mobning i skolerne, fra menneskehandel til diskriminationsbaseret vold mod handicappede, mindretal, indvandrere eller andre sårbare mennesker.

Siden 1997 er der finansieret 303 projekter, hvoraf 61 % drejer sig om vold mod kvinder. Nærmere oplysninger om alle disse projekter findes i den database, der er tilgængelig online på Daphne-webstedet: (http://europa.eu.int/comm/justice_home/funding/daphne/funding_daphne_en.htm).

På dette websted findes der også andre oplysninger, f.eks. statistikker og en analyse af de opnåede resultater og deres virkninger.

Af tiltag fra den senere tid kan nævnes, at Rådet i december 2002 i forbindelse med gennemførelsen af Beijing-handlingsplanen vedtog syv indikatorer for vold i hjemmet, som løbende kan anvendes til med regelmæssige mellemrum at bedømme fremskridtene i medlemsstaternes arbejde med at bekæmpe vold i hjemmet.